“Luipie” die Cheetah is gevind!Zoë is baie bly dat Luipie gevind is. Foto: Verskaf Zoë Terre Blanche van Pretoria se liefste “Luipie” is gevind! Maroela Media het vroeër berig oor haar pa wat ŉ groep op Facebook begin het om sy dogter se speelding op te spoor wat verlore geraak het tydens hul vakansie in die Wes-Kaap. Lees meer hier. ŉ Inwoner van De Rust, Johanna Coetzee, het moeite gedoen om na Luipie te soek en het hom by die eerste winkel opgespoor. Volgens Johanna het die eienaars van Die Village Trading Post se hondjie eintlik eerste vir Luipie gekry en die eienaars het toe besluit om Luipie veilig te bêre. André, Zoë se pa, sê hulle wou eers seker maak dis wel Luipie, maar toe hulle Johanna se foto’s sien, kon hulle nie wag om die nuus met Zoë te deel nie. “Ek het Zoë geroep en gesê ek het vir haar ŉ verrassing op my foon. Ek het die Whatsapp boodskap en foto’s van Johanna vir haar gewys. Haar gesig het behoorlik gestraal en sy het dadelik die foon begin druk en soen. Ons het toe vir Johanna gebel en Zoë het vir haar baie dankie gesê. Die opwinding was so groot dat ek maar vir Johanna gesê het ek sal later met haar kontak maar oor hoe ons vir Luipie gaan terugkry in Pretoria – vir nou moet ons eers feesvier!” André, Zoë se pa, kon nie genoeg dankie sê nie.” Johanna is ŉ ster, ons sal haar nooit genoeg kan bedank vir haar moeite nie. Zoë is met ŉ blye hart graad een toe. Baie dankie aan almal wat gehelp soek het. So iets laat ŉ mens weer goed voel oor ons land en sy mense.”